**BĀRIŅTIESAS DARBĪBAS ORGANIZĒŠANA**

**Vispārējās prasības**

 2022.gada 28.februārī beidzās valstī izsludinātā ārkārtējā situācija. **Covid-19 infekcijas izplatības pārvaldības likuma** (turpmāk – Likums) 2.panta pirmajā daļā noteikts, ka valsts institūcijas nodrošina darbību un sniedz pakalpojumus atbilstoši normatīvajiem aktiem, ievērojot šajā likumā noteikto kārtību un Ministru kabineta noteiktos epidemioloģiskās drošības pasākumus.

Likuma 7.2 panta pirmajā daļā noteikts, ka darba devējs darbu organizē, ievērojot Ministru kabineta noteiktos epidemioloģiskās drošības pasākumus, tostarp prasības par sadarbspējīga sertifikāta, kas apliecina vakcinācijas vai pārslimošanas faktu (turpmāk — vakcinācijas vai pārslimošanas sertifikāts), nepieciešamību darba (amata, dienesta) pienākumu pildīšanai. Savukārt Likuma 7.4 pants paredz, lai ierobežotu Covid-19 infekcijas izplatību darbavietā, darba devējs nodrošina attālinātā darba iespējas nodarbinātajiem, ja darba specifika to pieļauj. Ja darbavietā darbi tiek veikti klātienē, darba devējam ir pienākums noteikt pasākumus Covid-19 infekcijas izplatības ierobežošanai darba vietās, noteikt atbildīgo par šo pasākumu ieviešanu, kā arī nodrošināt nodarbinātajiem nepieciešamos individuālos aizsardzības līdzekļus. Darba devējam ir pienākums informēt nodarbinātos par darbavietā ieviestajiem Covid-19 infekcijas izplatības ierobežošanas pasākumiem.

Ministru kabineta 2021.gada 28.septembra noteikumi Nr.662 **“****Epidemioloģiskās drošības pasākumi Covid-19 infekcijas izplatības ierobežošanai”** (turpmāk – Epidemioloģiskās drošības noteikumi) 9.punkts paredz, pakalpojuma sniedzējs, darba devējs, kā arī katra persona, piedaloties sabiedrības aktivitātēs, ievēro vispārējās epidemioloģiskās drošības prasības un drošības protokolus vai rekomendācijas (tai skaitā informēšanas, kontaktu samazināšanas un distancēšanās, sejas masku lietošanas, telpu ventilēšanas un higiēnas pamatprincipus, kā arī izolācijas un mājas karantīnas nosacījumus) un novērš inficēšanās riskus apkārtējiem.  Minēto noteikumu 10.punktā noteikts, ka pakalpojuma sniedzējs un darba devējs ir atbildīgs par epidemioloģiskās drošības prasību ieviešanu un ievērošanu darba vietā un pakalpojumu sniegšanas vietā un nodrošina kontroli pār noteikto prasību ieviešanu un ievērošanu.

Epidemioloģiskās drošības noteikumu 11.puntā noteikts, ka pakalpojuma sniedzējs var noteikt pakalpojumus vai pasākumus, kas tiek sniegti vai organizēti klātienē epidemioloģiski drošā vidē, kā arī noteikt papildu epidemioloģiskās drošības prasības, kas jāievēro pakalpojuma saņēmējam vai pasākuma apmeklētājam, tai skaitā pienākumu lietot sejas masku vai ievērot distancēšanās nosacījumus. Savukārt 11.1 punkts paredz, ja pakalpojumu nav iespējams sniegt attālināti, bet pakalpojuma nesniegšana rada risku cilvēka pamattiesību nodrošināšanai vai sabiedrības drošībai, netiek piemēroti šo noteikumu 11. punktā minētie nosacījumi attiecībā uz pakalpojuma sniegšanu epidemioloģiski drošā vidē.

Detalizētāka informācija par darba organizēšanu un epidemioloģiskās drošības pasākumu nodrošināšanu darba vietā pieejami - <https://covid19.gov.lv/atbalsts-sabiedribai/ka-drosi-rikoties/covid-19-izplatibas-ierobezosanas-pasakumi>.

Likuma 31.1 panta trešā daļa noteic, ka pašvaldības policijas, bāriņtiesas un pašvaldības sociālo dienestu darbiniekiem, kā arī to sociālo pakalpojumu sniedzēju darbiniekiem, kuri nodrošina izmitināšanu, aprūpi un uzraudzību, var noteikt tādu virsstundu darba laiku, kas pārsniedz Darba likumā noteikto maksimālo virsstundu laiku, bet kopā ar normālo darba laiku nepārsniedz 60 stundas nedēļā. Uz šādiem gadījumiem nav attiecināmi Darba likuma [136.](https://likumi.lv/ta/id/26019-darba-likums#p136) panta ceturtās daļas noteikumi.[[1]](#footnote-1)

Ja bāriņtiesa ir kavēta pildīt [Bāriņtiesu likumā](https://likumi.lv/ta/id/139369-barintiesu-likums) noteiktos uzdevumus, izņemot minētā likuma[VII](https://likumi.lv/ta/id/139369-barintiesu-likums#n7)un[VIII nodaļā](https://likumi.lv/ta/id/139369-barintiesu-likums#n8) noteiktās prasības, bāriņtiesa var nodot atsevišķu uzdevumu izpildi citai tuvākajai bāriņtiesai uz noteiktu termiņu un šai citai bāriņtiesai ir pienākums uz noteiktu termiņu pārņemt šos uzdevumus. Pašvaldības par šādu bāriņtiesas uzdevumu izpildi noslēdz līgumu, iekļaujot tajā savstarpējo norēķinu kārtību.[[2]](#footnote-2)

**Informācijas sniegšana apmeklētājiem**

Bāriņtiesa nodrošina darbiniekiem un pakalpojuma saņēmējiem, kā arī citām personām, kas atrodas pakalpojuma sniegšanas vietā, tai skaitā izglītojamiem, sociālo pakalpojumu saņēmējiem un viņu likumiskajiem pārstāvjiem, pieejamu un saprotamu informāciju, to ievietojot arī pakalpojuma sniedzēja, iestādes vai dibinātāja tīmekļvietnē, ja tāda ir, par epidemioloģiskās drošības prasību ieviešanas un izpildes kārtību, tai skaitā:

* brīdinājumu, ka attiecīgajā vietā nedrīkst atrasties personas, kurām noteikta izolācija vai kurām ir elpceļu infekcijas slimības pazīmes;
* citiem epidemioloģiskās drošības pasākumiem, kādi pakalpojuma sniegšanas vietā ir noteikti[[3]](#footnote-3).

**Atsevišķi bāriņtiesas darbības aspekti**

**Iedzīvotāju pieņemšana klātienē**

Bāriņtiesa organizē iedzīvotāju pieņemšanu klātienē, ievērojot epidemioloģiskās drošības prasības. VBTAI iesaka nodrošināt neplānotās klātienes pieņemšanas, ja tās saistītas ar bērnu un aizgādnībā esošu personu būtisku interešu vai tiesību aizsardzību, savukārt paredzamās tikšanās organizēt pēc iepriekšēja pieraksta.

**Iesniegumu un sūdzību saņemšana**

Bāriņtiesām jānodrošina iespēju visā bāriņtiesas darba laikā sazināties pa tālruni, mobilo tālruni un e-pastu, kā arī jāapstrādā saņemtie dokumenti. Dokumentu saņemšanu organizē saskaņā ar bāriņtiesa noteikto kārtību dokumentu iesniegšanai un pieņemšanai. Jābūt nodrošinātai dokumentu un iesniegumu iesniegšanai klātienē tiem iedzīvotājiem, kuriem nav iespējas tos nosūtīt elektroniski vai pa pastu (iespējams, nodrošinot noteiktu pastkastīti dokumentu ievietošanai pašvaldības ēkās/pie ēkām).

Informācijai par saziņas iespējām un bāriņtiesas darba organizāciju jābūt iedzīvotājiem pieejamai (piem., pašvaldības izdevumā, oficiālajā tīmekļa vietnē, vai citos informācijas kanālos), tai skaitā, aicinot iedzīvotājus pirms apmeklējuma klātienē, sazināties pa bāriņtiesas norādīto kontakttālruni. Īpaši jāpārdomā informācijas sniegšana tiem pašvaldību iedzīvotājiem, kuru dzīvesvietas bāriņtiesas tiek apvienotas reģionālās reformas ietvaros.

Likuma 8.panta pirmajā daļā noteikts, ka iesniegumu administratīvā akta izdošanai, iestādes nodoma mainīšanai attiecībā uz tās faktisko rīcību, uzziņas saņemšanai vai iesniegumu par administratīvā akta apstrīdēšanu var iesniegt tikai rakstveidā. Iestāde atsevišķos gadījumos var pieņemt telefonisku iesniegumu par administratīvā akta izdošanu, ja tai ir citas iespējas identificēt iesniedzēju un viņa izteikto prasījumu[[4]](#footnote-4). Iesniegumu administratīvajā procesā var iesniegt elektroniski bez droša elektroniskā paraksta valsts pārvaldes pakalpojumu portālā www.latvija.lv, ja iesniegumu iesniedz un personas identitāti pārbauda, izmantojot tiešsaistes formas, kuras pieejamas šajā portālā[[5]](#footnote-5).

Bāriņtiesa personu lūdz iesniegt parakstītu iesniegumu – vai nu iesūtot to pa pastu, vai nodrošinot iesniegumu rakstīt klātienē bāriņtiesas telpās.

**Bāriņtiesas sēdes**

Pēc ārkārtējās situācijas atcelšanas, **bāriņtiesas sēdes organizē klātienē, atsevišķos gadījumos vērtējot nepieciešamību lietu izskatīt rakstveida procesā.**

**Motīvi un pamatojums,** kādēļ lieta izskatīta rakstveida procesā, norādāms bāriņtiesas lēmumā.

Likuma 2.panta otrā daļa paredz, ka valsts institūcijas izsludinātās ārkārtējās situācijas laikā atliktās lietas izskata prioritāri, ja vien vēlāk saņemta lieta nav skatāma steidzami.

Likuma 8.1 panta pirmā daļa nosaka, Bāriņtiesa lietu **var izskatīt un lēmumus pieņemt bāriņtiesas sēdē rakstveida procesā** (bez personu klātbūtnes), **ja iespējams nodrošināt lietas dalībnieku procesuālo tiesību ievērošanu un bāriņtiesa nav atzinusi par nepieciešamu lietu izskatīt mutvārdu procesā**. Institūcija (amatpersona) rakstveida procesa būtībai atbilstošā veidā **nodrošina procesa dalībniekiem tādu pašu tiesību apjomu** kā mutvārdu procesā.

Bāriņtiesa var arī noteikt, ka procesuālās darbības, tai skaitā arī bāriņtiesas sēdē veicamās darbības, tiek veiktas, izmantojot videokonferenci un ievērojot Covid-19 infekcijas izplatības dēļ noteiktos ierobežojumus vai epidemioloģisko situāciju valstī.[[6]](#footnote-6)

Plānojot bāriņtiesas sēdi rakstveida procesā, būtiski ir izvērtēt vai un kā rakstveida procesā procesa dalībniekiem tiks nodrošināts tāds pats tiesību apjoms kā mutvārdu procesā. Tas īpaši ņemams vērā, nosakot bāriņtiesas sēdes laiku, vērtējot vai administratīvā procesa dalībniekiem tiek sniegts pietiekams termiņš savu procesuālo tiesību realizācijai. **Arī rakstveida procesā bāriņtiesai ir pienākums:**

1) iepazīstināt administratīvā procesa dalībniekus ar viņu tiesībām un pienākumiem;[[7]](#footnote-7)

2) pēc administratīvā procesa dalībnieka lūguma dot viņam iespēju iesniegt pierādījumus, kam ir būtiska nozīme izskatāmajā lietā;[[8]](#footnote-8)

3) nodrošināt iespēju iepazīties ar lietas materiāliem un citu lietas dalībnieku iesniegtajiem pierādījumiem;[[9]](#footnote-9)

4) administratīvās lietas dalībniekiem par bāriņtiesas sēdes vietu un laiku paziņot vismaz 10 darbdienas pirms bāriņtiesas sēdes, vai, ja tas atbilst bērna vai aizgādnībā esošas personas interesēm, saīsinātā termiņā, to īpaši pamatojot uzaicinājumā..[[10]](#footnote-10)

Tāpat **nodrošināmas administratīvā procesa dalībnieka procesuālās tiesības**:

1) iepazīties ar lietu un izteikt savu viedokli jebkurā procesa stadijā;[[11]](#footnote-11)

2) sniegt viedokli un argumentus lietā;[[12]](#footnote-12)

3) lūgt noraidīt bāriņtiesas sēdes sastāva dalībnieku;[[13]](#footnote-13)

4) sniegt pierādījumus un paskaidrojumus;[[14]](#footnote-14)

5) piedalīties procesā ar pārstāvja palīdzību vai starpniecību.[[15]](#footnote-15)

 Likuma panta 8.1 panta otrā daļa nosaka, ja lietu izskata rakstveida procesā (bez personu klātbūtnes) vai bāriņtiesas sēdē, izmantojot videokonferenci, iepazīšanos ar šīs lietas materiāliem nodrošina attālināti. Bāriņtiesa triju darbdienu laikā pēc personas parakstīta attiecīga pieteikuma saņemšanas nosūta uz personas norādīto e-pasta adresi skenētas lietas materiālu kopijas vai informāciju par piekļuvi lietas materiāliem elektroniski (nodrošinot iespēju iepazīties ar lietas materiāliem vai iegūt kopiju) vai nosūta uz personas norādīto adresi lietas materiālu kopijas.

Bāriņtiesu likuma 49. panta pirmā daļā noteikts, ka bāriņtiesas lēmumi stājas spēkā un ir izpildāmi nekavējoties. Bāriņtiesas lēmumi ir obligāti visām fiziskajām un juridiskajām personām. Līdz ar to, gadījumā, **ja bāriņtiesas lēmumi tiek pieņemti rakstveidā, nodrošināma lēmumu paziņošana administratīvā procesa dalībniekiem lēmuma pieņemšanas dienā**. Administratīvā procesa dalībniekiem ir jābūt informētiem par to, kad un kā tiks paziņots par lēmumu.

VBTAI ieskatā, lēmuma paziņošana var notikt telefoniski, izmantojot administratīvā procesa dalībnieku norādītos tālruņa numurus, vai izmantojot dalībnieku norādīto elektroniskā pasta adresi. Lēmuma pieņemšanas dienā bāriņtiesa lēmuma adresātam sniedz informāciju par lēmumu, paskaidro lēmuma stāšanos spēkā un lēmuma pārsūdzēšanas kārtību[[16]](#footnote-16). Savukārt lēmuma noraksts nosūtāms, ievērojot Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 70.punktā noteikto, 10 darba dienu laikā pēc lēmuma pieņemšanas.

Bāriņtiesas **sēžu organizēšana klātienē** notiek atbilstoši normatīvo aktu prasībām. Administratīvā procesa dalībnieki tiek informēti par aizliegumu bāriņtiesāatrasties personām, kurām noteikta pašizolācija, mājas karantīna vai izolācija vai kurām ir elpceļu infekcijas slimības pazīmes. Gadījumā, ja administratīvās lietas dalībnieks ietilpst to personu kategorijā, kurām aizliegta klātbūtne bāriņtiesas sēdē (Epidemioloģiskās drošības noteikumu 38.punkts), lietas izskatīšana atliekama līdz apstākļu maiņai (beidzies pašizolācijas termiņš, atcelta mājas karantīna vai izolācija, persona atveseļojusies un tai nav elpceļu infekcijas pazīmju) vai arī, pamatojoties uz parakstītu personas iesniegumu, izskatāma bez administratīvā procesa dalībnieka klātbūtnes. Bāriņtiesas sēde nodrošināma ievērojot visas higiēnas un distancēšanas prasības (Veselības ministrijas 2020. gada 12. maija ieteikumi Nr. IeNA/8, https://likumi.lv/ta/id/314641-ieteikumi-covid-19-infekcijas-profilaksei).

Spēkā joprojām ir Likuma 47.2 pantā noteiktais, ka bāriņtiesas, pamatojoties uz vecāka iesnieguma, ir tiesīgas pieņemt  vienpersonisku lēmumu par bērna aprūpes nodrošināšanu bērnu aprūpes iestādē vai citās telpās, kas pielāgotas bērnu īstermiņa aprūpei, ja vecāks ir saslimis ar Covid-19 un atrodas ārstniecības iestādē un nav iespējams nodrošināt bērna pašizolāciju un aprūpi pie radiniekiem vai citām bērnam tuvām personām. Šo lēmumu bāriņtiesa vienpersoniski izbeidz pēc vecāka atveseļošanās.[[17]](#footnote-17)

**Plānotās dzīves apstākļu pārbaudes**

 Beidzoties ārkārtējai situācijai, ir aktīvi organizējamas plānotās dzīves apstākļu pārbaudes. VBTAI aicina vadīties pēc epidemioloģiskās situācijas konkrēti katrā novadā un atkarībā no šiem apstākļiem plānot ikgadējās dzīves apstākļu pārbaudes. Dzīves apstākļu pārbaudes veicamas, rūpīgi ievērojot higiēnas noteikumus.

 Gadījumos, kad dzīves apstākļu pārbaude veicama dzīvesvietā, kur kāda no personām ir Covid-19 infekcijas slimnieks, tā kontaktpersona, vai personām ir elpceļu saslimšanas pazīmes, dzīves apstākļu pārbaude veicama pēc ieteikumiem, kas sniegti bāriņtiesām ārkārtējas situācijas laikā un pieejami VBTAI tīmekļa vietnē, sadaļā Speciālistiem – Bāriņtiesas - Metodiskā palīdzība – “Bāriņtiesu darbība ārkārtējās situācijas laikā”.[[18]](#footnote-18)

Īpašu vērību VBTAI vērš uz nepieciešamību pēc iespējas savlaicīgāk nodrošināt ārpusģimenes aprūpē nodoto bērnu un aizgādnībā esošo personu dzīves apstākļu pārbaudes, kuras tika atliktas ārkārtējās situācijas dēļ.

**Ārpusģimenes aprūpē esoša bērna saskarsmes nodrošināšana ar vecākiem, citiem radiniekiem un tuvām personām, audžuģimenēm un potenciālajiem adoptētājiem**

Ārpusģimenes aprūpē esošā bērna saskarsme ar tuviniekiem vai potenciālajiem adoptētājiem organizējama klātienē. Saskarsme klātienē netiek nodrošināta, ja to vēlas personas, kurām noteikta pašizolācija, mājas karantīna vai izolācija vai kurām ir elpceļu infekcijas slimības pazīmes.

Personai, kura vēlas tikties ar bērnu klātienē, jāievēro ārpusģimenes aprūpes nodrošinātāja prasības – piemēram, ilgstošas sociālās aprūpes un sociālās rehabilitācijas iestādes noteiktās prasības saskarsmes realizēšanai.

**Galvenie darbību reglamentējošie normatīvie akti:**

2020.gada 10.jūnija Covid-19 infekcijas izplatības pārvaldības likums: <https://likumi.lv/ta/id/315278-covid-19-infekcijas-izplatibas-parvaldibas-likums>

Ministru kabineta 2021.gada 28.septembra noteikumi Nr.662 **“Epidemioloģiskās drošības pasākumi Covid-19 infekcijas izplatības ierobežošanai”**

https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai

Cita informācija:

Veselības ministrijas ieteikumi Nr. IeNA/8, Rīgā 2020. gada 12. maijā, Ieteikumi Covid-19 infekcijas profilaksei: <https://likumi.lv/ta/id/314641-ieteikumi-covid-19-infekcijas-profilaksei>

https://covid19.gov.lv/

1. Covid-19 infekcijas izplatības pārvaldības likuma 31.1 panta trešā daļa [↑](#footnote-ref-1)
2. Covid-19 infekcijas izplatības pārvaldības likuma 8.1 panta ceturtā daļa [↑](#footnote-ref-2)
3. Ministru kabineta 2021.gada 28.septembra noteikumi Nr.662 “Epidemioloģiskās drošības pasākumi Covid-19 infekcijas izplatības ierobežošanai” 12.punkts; [↑](#footnote-ref-3)
4. Covid-19 infekcijas izplatības pārvaldības likuma 8.panta otrā daļa [↑](#footnote-ref-4)
5. Covid-19 infekcijas izplatības pārvaldības likuma 8.panta trešā daļa [↑](#footnote-ref-5)
6. Covid-19 infekcijas izplatības pārvaldības likuma 8.1 panta otrā, trešā daļa;  [↑](#footnote-ref-6)
7. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 51.4. apakšpunkts; [↑](#footnote-ref-7)
8. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 53.3. apakšpunkts; [↑](#footnote-ref-8)
9. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 51.4. apakšpunkts; [↑](#footnote-ref-9)
10. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 45. punkts; [↑](#footnote-ref-10)
11. Administratīvā procesa likuma 61. pants; [↑](#footnote-ref-11)
12. Administratīvā procesa likuma 62. panta pirmā daļa; [↑](#footnote-ref-12)
13. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 56. punkts; [↑](#footnote-ref-13)
14. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 51.4. apakšpunkts; [↑](#footnote-ref-14)
15. Administratīvā procesa likuma 62. panta pirmā daļa; [↑](#footnote-ref-15)
16. Ministru kabineta 2006. gada 19. decembra noteikumu Nr.1037 “Bāriņtiesu darbības noteikumi” 69. punkts; [↑](#footnote-ref-16)
17. Covid-19 infekcijas izplatības pārvaldības likuma 47.2 pants; [↑](#footnote-ref-17)
18. <https://www.bti.gov.lv/lv/barintiesu-darbiba-arkartejas-situacijas-laika>; [↑](#footnote-ref-18)